Ľ. Jahnátek, minister hospodárstva SR: (2009-02-03):
Aktuálna situácia na trhu s plynom súvisiaca so skladovacou kapacitou v zásobníkoch a situácia v zásobovaní plynom odberateľov plynu Slovenskej republiky v druhej dekáde januára 2009, ako aj enormné vynaloženie síl na vyriešenie núdzového stavu dodávky plynu si vynútili legislatívnu úpravu štandardov bezpečnosti dodávok plynu a rozšírenie cenovej regulácie. Cieľom predmetného návrhu zákona je zamedziť opakovanému ohrozeniu dodávok plynu pre odberateľov plynu v Slovenskej republike, zabezpečiť plynulosť dodávok plynu, zabrániť a predchádzať stavu núdze pri narušení dodávok plynu, ako aj rozšírenie cenovej regulácie o reguláciu prístupu do zásobníkov a uskladňovanie plynu v zásobníkoch. Návrh zákona taktiež vytvára podmienky na ochranu odberateľov plynu v Slovenskej republike zabezpečením plynulého zásobovania plynom. Predloženým návrhom sa novelizuje zákon o energetike, banský zákon a zákon o regulácii v sieťových odvetviach, pričom už dnes v platnej legislatíve je zo smernice Európskej únie stanovený štandard bezpečnosti dodávok plynu, ktorým je zabezpečenie bezpečnej a spoľahlivej dodávky plynu pre koncových odberateľov plynu v prípadoch vymedzených v smernici Európskej únie o spoločných pravidlách pre vnútorný trh so zemným plynom. Novelou zákona o energetike ministerstvo hospodárstva navrhuje upraviť štandard bezpečnosti dodávok plynu tak, aby riešil dodávky plynu aj v prípade ich prerušenia alebo obmedzenia minimálne počas 30 dní v rozsahu najväčšieho denného objemu dodávok plynu v období od 1. októbra do 31. marca počítaného podľa celkového súčtu konkrétne uzavretých zmlúv o dodávke plynu. To znamená, že dodávatelia musia garantovať dodávku, resp. mať zásoby plynu aj pre prípady úplného odstavenia dodávok plynu až na dobu 30 dní. Spôsob zabezpečenia je stanovený zákonom, a to buď v zásobníkoch plynu, alebo do 30 % potrebného objemu zmluvne zabezpečenými výpomocnými dodávkami, čo zohľadňuje aj technické a kapacitné možnosti uskladňovania. Po ďalšie, ustanoviť, aby prevádzkovateľ zásobníkov v prípade stavu núdze bol povinný bezodkladne prerušiť ťažbu plynu zo zásobníkov pre tých účastníkov trhu s plynom, ktorí uskladňujú plyn pre odberateľov mimo vymedzené územie Slovenskej republiky. Tieto kapacity by sa následne využili pre odberateľov Slovenskej republiky, pričom po odvolaní stavu núdze bude mať prevádzkovateľ zásobníka povinnosť bezodkladne obnoviť ťažbu plynu zo zásobníka. Novelou čl. 2 banského zákona sa stanovuje kompetencia pre ministerstvo hospodárstva, a to vyčleniť časť kapacity podzemného zásobníka k dispozícii za účelom riešenia stavu núdze a predchádzania stavu núdze v plynárenstve už v etape vydania osvedčenia na konverziu ložiska na zásobník. V spolupráci s Hlavným banským úradom zabezpečiť budúce využívanie podzemného zásobníka vybraným podnikateľom tiež už v etape vydania osvedčenia na konverziu. Posúdiť vhodnosť prevodu práva na výstavbu zásobníka na nový subjekt, resp. zabrániť takémuto prevodu. Novelou čl. 3 zákona o regulácii v sieťových odvetviach sa navrhuje rozšírenie pôsobnosti Úradu pre reguláciu sieťových odvetví z dôvodu zabezpečenia plynulosti a bezpečnosti dodávok plynu a predchádzaniu stavu núdze. Dôležitým ustanovením je návrh úpravy rozsahu cenovej regulácie vzhľadom na zavedenie komplexnej regulácie uskladňovania plynu v zásobníkoch bez väzby na pravidlá trhu s plynom. To znamená, že regulačný úrad bude regulovať aj cenu za uskladňovanie plynu, aby sa dopad potreby uskladňovania zvýšených zásob plynu minimalizoval. Uvedené je v súlade s európskou legislatívou. Návrh zákona je v súlade s Ústavou Slovenskej republiky, inými zákonmi a medzinárodnými zmluvami, ktorými je Slovenská republika viazaná. Vážený pán predseda, vážené panie poslankyne, vážení páni poslanci, dovoľujem si požiadať o podporu predloženého návrhu zákona.